మార్కెటింగ్‌ శాఖమంత్రి టి.హరీష్‌ రావు
లక్ష కోట్ల సాఫ్ట్‌వేర్‌ ఎగుమతులే లక్ష్యం
గచ్చిబౌలి, జనవరి 24 : తెలంగాణ రాష్ట్ర ఏర్పాటు అనంతరం సాఫ్ట్‌వేర్‌ రంగంలో రాష్ట్రం దూసుకుపోతుందని, దేశంలోనే నేడు 2వస్థానంలో తెలంగాణ నిలుస్తుందని రాష్ట్రనీటిపారుదల, మార్కెటింగ్‌ శాఖమంత్రి టి.హరీష్‌ రావు పేర్కొన్నారు. ప్రస్తుతం 70వేల కోట్లు ఉన్న సాఫ్ట్‌వేర్‌ ఎగుమతులను లక్ష కోట్లకు తీసుకువెళ్లడమే తమ లక్ష్యమని పేర్కొన్నారు. గచ్చిబౌలిలో కొత్తగా ఏర్పాటు చేసిన సేల్స్‌ఫోర్స్‌ నైపూణ్యకేంద్రాన్ని మంగళవారం ఆయన ప్రారంభించారు. ఈ సందర్భంగా మంత్రి మాట్లాడుతూ రాష్ట్రముఖ్యమంత్రి కెసిఆర్‌, ఐటి శాఖమంత్రి కెటిఆర్‌ల కృషి కారణంగా నేడు తెలంగాణ రాష్ట్రం సాఫ్ట్‌వేర్‌ రంగంలో దూసుకుపోతుందని, నేడు ప్రపంచం లోని అత్యుత్తమ సంస్థలన్నీ హైదరాబాద్‌లో తమ బ్రాంచ్‌లను ఏర్పాటు చేస్తున్నాయన్నారు.
ముఖ్యంగా ఐటి రంగం అభివృద్ధిలో మంత్రి కెటిఆర్‌ తన ప్రత్యేకతను చాటుకుంటున్నారని, కెటిఆర్‌ వంటి ఐటి మంత్రి తమకు కావాలని బెంగళూరు వాసులు ట్విట్టర్‌లో కోరిన విషయాన్ని ఆయన ప్రస్తావించారు. తెలంగాణ రాష్ట్ర ఏర్పాటుకు ముందు ఎన్నో అపోహలు సృష్టించారని, రాష్ట్రంఏర్పడితే సాఫ్ట్‌వేర్‌రంగం కుదేలవుతుందని, విద్యు త్‌ సమస్య ఏర్పడుతుందని ప్రచారం చేశారన్నారు. తెలంగాణ ఉద్యమ సమయంలోనూ ఎప్పుడు సాఫ్ట్‌వేర్‌ రంగాన్ని తాము ఇబ్బంది పెట్టలేదని తెలిపారు. దేశం లోనే అత్యంత వేగంగా అభివృద్ధి చెందుతున్న రాష్ట్రంగా తెలంగాణ నిలుస్తుందని, విద్యుత్‌ సరఫరా నిరంతరం అందిస్తున్నామన్నారు.
రాబోయేరెండేళ్లలో విద్యుత్‌లో మిగులురాష్ట్రంగా తెలంగాణ అవతరిస్తుందని, నదులను అనుసంధానం చేయడంద్వారా త్వరలోనే 24గంటల మంచినీటి సరఫరాను చేస్తామన్నారు. సేల్స్‌ఫోర్స్‌ తన సిఎస్‌ఆర్‌లో భాగంగా చేపడుతున్న కార్యక్రమాలను ఆయన అభినందించారు. హైదరాబాద్‌ యుఎస్‌ కాన్సులేట్‌జనరల్‌ కేథరీన్‌ బి.హడ్డా మాట్లాడుతూ యుఎస్‌ఎ లో 1.66 లక్షల మంది భారతీయులు ఉన్నారని, అత్యంత వేగంగా అభివృద్ధి చెందుతున్న దేశం భారత్‌తో సత్సంబంధాలనే కొత్త ప్రభుత్వం కోరుకుంటుందన్నారు. తెలంగాణ ప్రభుత్వంతోనూ మంచి సంబంధాలు ఉన్నాయని, ఆగస్టులో గచ్చిబౌలిలోకొత్త కాన్సులేట్‌ జనరల్‌ను ఏర్పాటు చేయనున్నట్లుతెలిపారు. సేల్స్‌ ఫోర్స్‌ టెక్నాలజీ, ప్రాడక్ట్‌ అధ్యక్షుడు శ్రీనివాస్‌ తాళ్లప్రగడ మాట్లాడుతూ సేల్స్‌ఫోర్స్‌ సంస్థ ప్రపంచంలోనే 4వ అతిపెద్ద సాఫ్ట్‌వేర్‌ సంస్థగా గుర్తింపు పొందిందని, తమ ప్రధాన కార్యాలయం సాన్‌ఫ్రాన్సిస్కో తరువాత ఇదే అదిపెద్ద ప్రాంగణమని తెలిపారు. తెలంగాణ ప్రభుత్వటాస్క్‌, టీ-హబ్‌లతోకలిసి పనిచేస్తామని వెల్లడించారు.